钦定古今图书集成/明伦汇编/氏族典/第073卷 > 朱晖
## 钦定古今图书集成/明伦汇编/氏族典/第073卷 > 朱晖

按《明外史朱谦传》：“谦子永。永子晖，字东阳，屡从父塞
下，多历行阵。弘治五年，授勋卫，既嗣爵，分典神机营。
十三年，孝宗更置京营大帅，命晖督三千营，兼领右
府事。明年，火筛连小王子大入延绥、宁夏，命都御史
史琳督将御之，复命晖佩大将军印往，而以中官苗
逵监其军。晖等夤缘受任，实非制胜才。计先后获首”
功十五级而已。廷臣连章劾三人罪，而帝先入逵等
言，皆被赉。十六年，晖总督团营，领三千营。武宗即位，
寇大入宣府，复命晖偕逵、琳帅师往。既至，参将陈雄
击斩八十馀级。晖等奏捷，列有功将士至二万馀人。
终以逵故，众咸得给赐。晖寻加太保。正德六年卒。子
麒袭侯。